** АГЕНЦИЯ ЗА ПУБЛИЧНИТЕ ПРЕДПРИЯТИЯ И КОНТРОЛ**

**ПЛАН**

**за работа на Агенция за публичните предприятия и контрол**

**за 2022 година**

**София, 2022 година**

# ВЪВЕДЕНИЕ

Планът за работа на Агенцията за публичните предприятия и контрол (АППК, Агенцията) за 2022 г. е изготвен в съответствие с чл. 6, ал. 1 от Закона за приватизация и следприватизационен контрол и чл. 9, ал. 1 от Устройствения правилник на АППК.

Агенцията извършва дейности, които произтичат от възложените ѝ функции със Закона за публичните предприятия (ЗПП), Закона за приватизация и следприватизационен контрол (ЗПСК) и чл. 42 от Закона за концесиите (ЗК).

Дългосрочни цели в работата на АППК са:

* Постигане на максимална стойност за обществото чрез ефективно разпределение на ресурсите при осъществяване на държавната политика по отношение на публичните предприятия.
* Реализиране на ефективен приватизационен процес, следприватизационен контрол и независим външен контрол на изпълнението на определени концесионни договори.

Годишният план поставя приоритетите и оперативните цели в дейността на АППК през 2022 г. Показателите за изпълнение и целевите им стойности са изготвени върху определения портфейл от държавни публични предприятия, ресурса от обекти, подлежащи на приватизация, приватизационните договори, подлежащи на контрол и въз основа на проекта на годишен план за извършване на независим външен контрол от Агенцията за публичните предприятия и контрол на изпълнението на концесионни договори за 2022 г.

Изготвена е прогноза за очаквани постъпления от приватизационни продажби, от следприватизационен контрол и свързаното с него процесуално представителство. Планирани са и необходимите разходи за обезпечаване на дейностите, извършвани от Агенцията.

През 2021 г. бе внедрена електронно информационна система за публичните предприятия, съгласно чл. 21 от ППЗПП, на която публичните предприятия публикуват отчетна информация – тримесечни и годишни отчети, включително други изискуеми документи съгласно чл. 61 от ППЗПП (когато е приложимо), както и информация по чл. 21 от ППЗПП. През 2022 г. е планирано надграждане на електронно информационната система за публичните предприятия с нови функционалности, които да подпомогнат процеса на оценяване на изпълнението на заложените в бизнес програмите на публичните предприятия показатели.

**ПРИОРИТЕТИ И ЦЕЛИ ЗА 2022 г.**

***Приоритети***

* Изготвяне на Методика на оценка на изпълнението на заложените в одобрените бизнес програми показатели;
* Извършване на оценки на изпълнението на одобрените бизнес програми на публичните предприятия, категоризирани като „големи“ и определен брой публични предприятия, категоризирани като „микро“, „малки“ и „средни“, съгласно плана за извършване на оценки през 2021 г., одобрен от Министерския съвет с Решение № 370 от 21 април 2021 година;
* Реализиране на приватизационни продажби за обектите, за които има заявен инвеститорски интерес;
* Приключване с констатации на следприватизационния контрол по изпълнението, респективно неизпълнението на изискуемите задължения по сключените приватизационни договори до 2020 г., включително и на изискуемите до 2021 г. задължения на 80% от контролираните приватизационни договори до края на 2022 г.;
* Осъществяване на независим външен контрол по изпълнението на сключени концесионни договори, съгласно одобрен от Министерския съвет Годишен план за 2022 г., включително проверки на място при концесионери и концеденти.

***Цели на плана:***

* Навременно и ефективно реализиране на функциите на координационно звено, съгласно Закона за публичните предприятия;
* Успешно приключване на приватизационни проекти, при които няма съществени проблеми, възпрепятстващи продажбата им;
* Осъществяване на ефективен, навременен и ефикасен контрол на задължения, залегнали в приватизационните договори;
* Осъществяване на независим външен контрол на определени концесионни договори, съгласно Закона за концесиите.

***Целеви стойности на показателите за изпълнение***

|  |  |  |
| --- | --- | --- |
| **ПОКАЗАТЕЛИ ЗА ИЗПЪЛНЕНИЕ** | **МЕРНА ЕДИНИЦА** | **ЦЕЛЕВА СТОЙНОСТ**  **ПЛАН 2022 г.** |
| Публични предприятия с извършен мониторинг на дейността | бр. | **260** |
| Извършени оценки на изпълнението на одобрените бизнес програми на публични предприятия | бр. | **56** |
| Приватизирани обекти | бр. | **15** |
| Дружества с извършен следприватизационен контрол | бр. | **56** |
| Обекти с изпълнени приватизационни задължения | бр. | **54** |
| Концесионни договори с извършен независим външен контрол на изпълнението | бр. | **5** |

Очаквани парични постъпления през 2022 г. от:

* + от приватизационни продажби – 1 000 000 лв.
  + от следприватизационен контрол – 356 436 лв.

Очакваните постъпления от дейността по следприватизационен контрол са формирани на база принудително изпълнение по изпълнителни дела, водени от АППК, за договорите по които е констатирано неизпълнение на задължения и са предприети всички необходими действия за събиране на дължимите суми.

***Портфейл от държавни публични предприятия***

Портфейлът на държавата в публичните предприятия към 31.12.2021 г. обхваща участието ѝ в 264 предприятия (в т.ч. дъщерните дружества) от различни сектори на икономиката на страната. В портфейла на държавата 49 публични предприятия са категоризирани като „големи“,съгласно критериите в глава втора, раздел I и раздел II от Закона за счетоводство.

През плановия период следва да бъдат извършвани дейностите, регламентираните в ЗПП и ППЗПП по отношение на всичките 264 държавни публични предприятия.

## *Обекти, подлежащи на приватизация*

Разчетите за дейността по приватизация са изготвени въз основа на ресурса от обекти, с който разполага Агенцията, като са преценени възможностите за реализиране на успешни приватизационни продажби.

Подлежащи на приватизация обекти в началото на плановия период са:

* 18 бр. обособени части от имуществото на търговски дружества;
* 173 бр. имоти-частна държавна собственост и имоти с предоставени права на управление на ръководители на държавни ведомства, за които има предложения за приватизация.

АППК разполага с приватизационният ресурс, съставен предимно от имоти- частна държавна собственост. По-голямата част от тези имоти вече са предлагани многократно за продажба, но за тях не са реализирани сделки, поради отсъствие на инвеститорски интерес. Планът за 2022 г. е изготвен при прогноза за реализиране на успешни приватизационни продажби за нови обекти с открити процедури и за обекти с наскоро заявен предварителен инвеститорски интерес.

***Приватизационни договори, подлежащи на контрол***

Стойностите на планираните показатели за дейността по следприватизационен контрол са съобразени със задълженията на купувачите, поети с приватизационните договори и за които ще бъде осъществен контрол през годината.

АППК осъществява следприватизационен контрол на:

* Договорите, по които е констатирано трайно неизпълнение на задължения за заплащане на разсрочената част от цената и са предприети всички необходими действия за събиране на дължимите суми –166 броя;
* Договорите, подлежащи на контрол по отношение на различни социални ангажименти и други задължения - 68 броя.

***Независим външен контрол на изпълнението на определени концесионни договори***

Изготвен е проект на Годишен план за извършване на независим външен контрол на изпълнението на 5 бр. концесионни договори от Агенцията за публичните предприятия и контрол за 2022 г. („Годишен план“), който предстои да бъде одобрен от Министерски съвет.

След одобрение от страна на Министерски съвет на Годишния план, АППК ще извършва планов контрол на предложените в плана 5 броя концесионни договори.

Възможно е Координационният съвет по концесиите да възложи на АППК извършване на извънредни проверки и на други концесионни договори.

***Външни фактори, които могат да окажат негативно въздействие върху постигането на целите на плана:***

* Неизпълнение от държавните публични предприятия на изискванията за отчетност и разкриване на информация в съответствие със ЗПП и ППЗПП;
* Недостатъчна координация, диалог и сътрудничество между АППК в качеството ѝ на координационното звено и органите, упражняващи правата на държавата в публичните предприятия, както и с другите държавни организации, участващи в осъществяването на политиката за участие на държавата в публичните предприятия;
* Слаб инвеститорски интерес;
* Липса на съдействие и сътрудничество между АППК и органите, упражняващи правата на собственост върху обектите на приватизация;
* Липса на активи и финансов ресурс на купувачи с просрочени задължения към АППК, които да осигурят пълно погасяване на задълженията си към Агенцията;
* Трудности при набиране и/или актуализиране на правната и финансовата информация за съответното дружество, подлежащо на следприватизационен контрол;
* Изменение на нормативната рамка, водеща до промяна на приоритетите.

**НЕОБХОДИМИ ДЕЙСТВИЯ**

***Координация и мониторинг на държавната политика по отношение на публичните предприятия***

* Актуализиране на портфейла от държавни публични предприятия и събиране на финансова и нефинансова информация за дейността им, необходима за изготвянето на годишния обобщен аналитичен доклад за публичните предприятия;
* Тримесечно и годишно оповестяване на електронната страница на АППК на отчетна информация по чл. 61 от ППЗПП, получена от 264 публични предприятия;
* Извършване на мониторинг на дейността на държавните публични предприятия, включващ изготвянето на годишния обобщен доклад за 2021 година и представянето му в Министерския съвет за одобрение;
* Представяне на Политиката за участие на държавата в публичните предприятия пред Министерския съвет за одобрение;
* Провеждане на публично оповестени конкурси за номиниране на кандидати за независими членове на органите за управление и контрол на публичните предприятия, категоризирани като „големи“.
* Извършване на мониторинг на конкурсните процедури за избор и назначаване на членове на органите за управление и контрол на публичните предприятия;
* Изготвяне на План за извършването на оценки на изпълнението на одобрените бизнес програми на определен брой публични предприятия, категоризирани като „микро“, „малки“ и „средни“, през 2022 година и представянето му в Министерския съвет за одобрение;
* Разработване на Методика за реда, начина и критериите за оценка на изпълнението на одобрените бизнес програми на публичните предприятия;
* Изготвяне на становища относно съответствието на заложените средносрочни финансови и нефинансови цели и планираните резултати с разпоредбите на чл. 9 от ППЗПП, по отношение на бизнес програмите на публичните предприятия, категоризирани като „големи“, преди тяхното одобряване;
* Извършване на оценки на изпълнението на одобрените бизнес програми на публичните предприятия, категоризирани като „големи“ и на определен брой публични предприятия, категоризирани като „микро“, „малки“ и „средни“, съгласно Плана за 2021 г., одобрен от Министерския съвет с Решение № 370 от 21 април 2021 г.

***Подготвителна работа по приватизационните проекти***

* Набиране и/или актуализиране на правна и финансова информация за подлежащите на приватизация обекти;
  + Разрешаване на проблеми, свързани с приватизационните процедури във взаимодействие с други държавни ведомства и институции;
  + Съгласуване на приватизационните процедури за имоти – частна държавна собственост с Министерство на финансите;
  + Възлагане на външни изпълнители на изготвянето /актуализацията на анализи на правното състояние, приватизационни оценки, информационни меморандуми за съответните обекти;
  + Определяне на метод за приватизация;
  + Реализиране на приватизационни проекти.

***Маркетинг***

* Отразяване на интернет страницата на АППК на информация за разработваните приватизационни проекти;
* Публикуване на информационни проспекти и меморандуми на предлаганите за продажба обекти съответно на Електронната платформа за продажба на имоти или на интернет страницата на Българска фондова борса;
* Участие на представители на АППК във форуми и мероприятия, организирани от други институции или организации.

***Контрол на приватизационните договори***

* Изготвяне на План за осъществяване на проверки на място в приватизираните дружества с цел повишаване коректността при отчитане на изпълнението, респективно констатиране на неизпълнение на поетите с приватизационните договори задължения;
* Осъществяване на контрол на място в приватизираните дружества по приватизационни договори, подлежащи на контрол;
* Изготвяне на уведомления до купувачите по приватизационните договори за предоставяне на всички отчетни документи, необходими за доказване на изпълнението на поетите с договорите задължения за 2021 г.;
* Анализ на получените отчети от купувачите и приключване с констатации на следприватизационния контрол по изпълнение на изискуемите задължения по приватизационните договори до 2021 г.;
* Събиране на писмена информация от компетентните държавни институции, доказваща изпълнението/неизпълнението на задълженията от страна на купувачите по приватизационните договори - НОИ, ЦРОЗ, Централен депозитар, РИОСВ, ДА „ДР и ВВЗ“, КЕВР и др.;
* Приключване с констатации на контрола по изпълнение на изискуемите задължения по приватизационните договори;
* Предложения за начисляване на неустойки;
* При постъпило искане и след извършена проверка, издаване на удостоверение по чл. 22 б от ЗПСК за изплатена цена и при поискване за изпълнение на други задължения;
* При постъпило искане и след извършена проверка, издаване на удостоверение по чл.78, ал. 2 от Закона за държавната собственост за липса на задължения, произтичащи от неизпълнение на договор за приватизационна продажба.

***Независим външен контрол на изпълнението на концесионни договори, включени в одобрения от Министерски съвет Годишен план за 2022 година***

* Изготвяне на график за осъществяване на контрол на концесионни договори, включени в Годишния план за 2022 г.;
* Извършване на планови проверки на изпълнението на концесионни договори включени в Годишния план;
* Изготвяне на проект за Годишен план за извършване на независим външен контрол на определени концесионни договори за 2023 г. и внасянето му за одобрение от Министерски съвет;
* Изготвяне на доклади с резултатите от осъществения независим външен контрол на определени концесионни договори, съгласно одобрения Годишен план за 2022 г.;
* Извършване на извънредни проверки на изпълнението на концесионни договори при възлагане от Координационния съвет по концесиите.

***Правно осигуряване на дейността на АППК***

* Ефективно и навременно осъществяване на процесуално представителство по дела, по които Агенцията е ответник с цел предотвратяване на неблагоприятни последици, свързани със заплащането на обезщетения и разноски;
* Осъществяване на навременни действия по предявяване по съдебен ред на претенциите на Агенцията в случаите на констатирано неизпълнение на задълженията по приватизационни договори и на задълженията по концесионни договори, както и тяхното обезпечаване.
* Осигуряване на активност при образуването на изпълнителни дела, както и в рамките на вече започналите изпълнителни производства чрез своевременното и ефективно използване на принудителните способи за изпълнение, като се стимулира използването на всички законови възможности за събиране на вземанията на Агенцията, включително чрез сключване на спогодби за изплащане на дълга;
* Своевременно събиране на съдебни книжа, вписване на обезпечителни заповеди, издадени по молби от АППК, снабдяване с изпълнителни листа в полза на АППК и предприемане на действия за образуване на изпълнително производство;
* Своевременно предявяване на вземанията на АППК в производство по несъстоятелност или ликвидация на купувачите по приватизационните договори, както и по отношение на приватизирани дружества в случаите на вписано обезпечение;
* Осигуряване на законосъобразно осъществяване на контрол върху концесионните договори, определени в Годишния план и в случаи на извънредни проверки, възложени от Координационния съвет по концесиите;

**РАЗХОДИ ЗА ДЕЙНОСТТА**

АППК е второстепенен разпоредител с бюджет по бюджета на Министерство на икономиката (МИ). Размерът на бюджета на Агенция за публичните предприятия и контрол за 2022 г. ще бъде утвърден от министъра на икономиката след приемането на Закона за държавния бюджет за 2022 г. от Народното събрание.

Съгласно Актуализираната средносрочна бюджетна прогноза за периода 2022-2024 г., одобрена от Министерския съвет с Решение № 42 от 1 февруари 2022 година, бюджетът на АППК е до размер на 3 904 000 лв.

В рамките на 33,46 % от бюджетните разходи или до 1 306 200 лв. са средствата за осигуряване извършване на дейностите по приватизация, следприватизационен контрол, процесуално представителство и за изпълнението на функциите на звено, осъществяващо координацията на държавната политика по отношение на публичните предприятия съгласно ЗПП.

Средствата за дейността по контрол на концесионни договори са планирани до размера на 300 000 лева, съгласно Финансова обосновка за разходите за концесионна дейност на МИ/АППК за 2022 г., одобрена от министъра на финансите (писмо с изх. № 04-17-307/ 23.11.2021 г. на МФ)

# ИЗПОЛЗВАНИ СЪКРАЩЕНИЯ

АППК Агенция за публичните предприятия и контрол

ЗПСК Закон за приватизация и следприватизационен контрол

ЗПП Закон за публичните предприятия

ППЗПП Правилник за прилагане на Закона за публичните предприятия

ОИСР Организация за икономическо сътрудничество и развитие

ЗК Закон за концесиите

МФ Министерство на финансите

МИ Министерство на икономиката

НОИ Национален осигурителен институт

ЦРОЗ Централен регистър на особените залози

РИОСВ Регионална инспекция по околната среда и водите

ДА „ДР и ВВЗ“ Държавна агенция „Държавен резерв и военновременни запаси“

КЕВР Комисия за енергийно и водно регулиране